## 头眩六十七

头眩，痰，挟气虚并火。治痰为主，挟补气药及降火药。无痰则不作眩，痰因火动。又有湿痰者，有火痰者。湿痰者，多宜二陈汤。火者，加酒芩。挟气虚者，相火也，治痰为先，挟气药降火，如东垣半夏白术天麻汤之类。眩晕不可当者，以大黄酒炒为末，茶汤调下，火动其痰，用二陈加黄芩、苍术、羌活，散风行湿。左手脉数热多，脉涩有死血；右手脉实有痰积，脉大是久病(久一作虚)。久病之人，气血俱虚而脉大，痰浊不降也。昔有一老妇，患赤白带一年半，头眩，坐立不得，睡之则安。专治赤白带，带愈，其眩亦安。

附录：眩者，言其黑晕转旋，其状目闭眼暗，身转耳聋，如立舟船之上，起则欲倒。盖虚极乘寒得之，亦不可一途而取轨也。又风则有汗，寒则掣痛，暑则热闷，湿则重滞，此四气乘虚而眩晕也，又或七情郁而生痰动火，随气上厥，此七情致虚而眩运也。淫欲过度，肾家不能纳气归元，使诸气逆奔而上，此气虚眩运也；吐衄漏崩，肝家不能收摄荣气，使诸血失道妄行，此血虚眩运也。要寻致病之因，随机应敌。其间以升降镇坠行汗为最，不可妄施汗下。识者将有采薪之忧。有早起眩运，须臾自定，日以为常者，正元饮下黑锡丹。伤湿头运，肾著汤加川芎，名除湿汤。疏风，川芎茶调散；有痰，青州白丸子。

附方：

头晕方 利痰，清热，降火，或滚痰丸亦可。

南星五分(制) 半夏一钱 桔梗七分 枳壳一钱 陈皮一钱 甘草五分 茯苓一钱 黄芩七分

上作一服，生姜七片，水煎，食后服。

香橘饮 治气虚眩晕。

木香 白术 半夏曲 橘皮 茯苓 砂仁各半两 丁香 甘草(炙)二钱半

上锉散。水二盏，生姜五片，煎服。加当归、川芎、官桂，治血虚眩晕。

白附子丸 治风痰上厥，眩晕头疼。

全蝎半两(炒) 白附子(炮) 南星(炮) 半夏 旋覆花 甘菊 天麻 川芎 橘红 僵蚕(炒) 干姜(生)各二两

上为末，生姜半斤取汁，打糊丸梧子大。煎荆芥汤下五十丸。

人参前胡汤 治风痰头晕目眩。

半夏曲 木香 枳壳(炒) 紫苏 赤茯苓 南星(炮) 甘草(炙)各五钱 人参三钱 前胡五钱 橘红五钱

上锉散。每服五钱，生姜五片，水煎服。

茯苓桂枝白术甘草汤 治气上冲胸，战摇眩晕。

茯苓一两 桂枝七钱半 白术 甘草(炙)各半两

上锉。每服四钱，水煎服。风症，加川芎、细辛；湿症，加川芎、苍术；寒证，加干姜、良姜。

半夏白术天麻汤 见头痛类。

### 正元散

红豆(炒)三钱 人参二两 肉桂半两 附子(炮，去皮尖) 川芎 山药(姜汁炒) 乌药 干葛各一两 川乌(炮，去皮脐)半两 干姜(炮)三钱 白术 甘草(炙) 茯苓各二两 陈皮二钱 黄耆(炙)一两半

上●咀。每服三钱，水一盏，姜三片，枣一个，入盐少许煎服。

### 黑锡丹

肉桂半两 沉香 附子(炮，去皮脐) 故纸 胡芦巴(酒浸炒) 茴香(炒) 肉豆蔻(面裹煨) 阳起石(研细水飞) 金铃子(蒸去皮核) 木香各一两 硫黄 黑锡(去滓)各二两

上用黑盏或新铁铫内，如常法，结黑锡、硫黄、砂子，地上出火毒，研令极细，余药并杵，罗为末，一处和匀，自朝至暮，以研至黑光色为度，酒糊丸如桐子大，阴干，入布袋内，擦令光莹。每服四十粒，空心盐姜汤或枣汤下；女人艾枣汤下。